b'\n_START_ARTICLE_\nErdutski sporazum\n_START_PARAGRAPH_\nErdutski sporazum je naziv za Temeljni sporazum o Isto\xc4\x8dnoj Slavoniji, Baranji i Zapadnom Srijemu koji je postignut tijekom pregovora u ameri\xc4\x8dkom Daytonu (Daytonski sporazum) izme\xc4\x91u hrvatskog predsjednika Franje Tu\xc4\x91mana i srbijanskoga predsjednika Slobodana Milo\xc5\xa1evi\xc4\x87a. Potpisalo ga je 12. studenog 1995. u Erdutu izaslanstvo lokalne srpske zajednice, a u Zagrebu izaslanstvo hrvatske vlade (Milan Milanovi\xc4\x87 u ime srpskih pregovara\xc4\x8da i Hrvoje \xc5\xa0arini\xc4\x87 u ime hrvatskih), uz posredovanje Petera Galbraitha (veleposlanika SAD-a u Hrvatskoj) i Thorvalda Stoltenberga (posrednika UN-a). Potpisivanjem Erdutskog sporazuma pokrenut je proces mirne reintegracije hrvatskoga Podunavlja u ustavno-pravni poredak Republike Hrvatske.\n_START_SECTION_\nSporazum\n_START_PARAGRAPH_\nPrethodio mu je sporazum o Temeljnim na\xc4\x8delima za pregovore o Isto\xc4\x8dnoj Slavoniji, Baranji i Zapadnom Srijemu, potpisan 3. listopada 1995. u Erdutu. Hrvatska je Erdutskim sporazumom pristala na mirnu reintegraciju okupiranoga dijela hrvatskoga Podunavlja, a istodobno su srpskoj zajednici u njemu bila zajam\xc4\x8dena sva manjinska i druga prava. Temeljni sporazum o podru\xc4\x8dju isto\xc4\x8dne Slavonije, Baranje i zapadnog Srijema, poznatiji pod nazivom Erdutski sporazum, potpisan je u \xc5\xbdutoj ku\xc4\x87i u Erdutu (srpska strana) i u Zagrebu (hrvatska strana) 12. studenog 1995. godine. U ime hrvatske vlade sporazum je potpisao Hrvoje \xc5\xa0arini\xc4\x87, a srpsku stranu zastupao je Milan Milanovi\xc4\x87. Sporazum su pripremili i u njemu posredovali ameri\xc4\x8dki veleposlanik u Hrvatskoj Peter Galbraith i dopredsjednik Me\xc4\x91unarodne konferencije u biv\xc5\xa1oj Jugoslaviji Thorvald Stoltenberg. Potpisivanju sporazuma o mirnoj reintegraciji prethodio je dogovor hrvatskog predsjednika Franje Tu\xc4\x91mana i srpskog predsjednika Slobodana Milo\xc5\xa1evi\xc4\x87a u Daytonu, gdje se pod okriljem SAD odvijala mirovna konferencija o Bosni i Hercegovini._NEWLINE_Sporazumom je dogovoreno da Vije\xc4\x87e sigurnosti UN-a uspostavi prijelaznu upravu do integracije navedenoga podru\xc4\x8dja u Republiku Hrvatsku. Odre\xc4\x91eno je da prijelazna uprava djeluje jednu godinu, uz mogu\xc4\x87nost produljenja razdoblja za jo\xc5\xa1 jedan mandat (tako\xc4\x91er u roku od jedne godine). Dogovorena je demilitarizacija podru\xc4\x8dja tijekom 30 dana od razmje\xc5\xa1tanja me\xc4\x91unarodnih snaga i privremene policije, zatim osiguranje povratka izbjeglica i prognanika (uz povrat njihove imovine ili naknadu za nju, slobodu povratka, etni\xc4\x8dku ravnopravnost i dr.) te da prijelazna uprava organizira funkcioniranje javnih slu\xc5\xbebi kao i da najkasnije 30 dana prije isteka prijelaznoga razdoblja provede izbore za tijela lokalne vlasti (uz pomo\xc4\x87 srpskoj zajednici da imenuje zajedni\xc4\x8dko Vije\xc4\x87e op\xc4\x87ina). \xc4\x8cak sedam (od \xc4\x8detrnaest) odredaba Erdutskoga sporazuma odnosilo se na razli\xc4\x8dite aspekte za\xc5\xa1tite ljudskih prava. Erdutski sporazum u svojih 14 to\xc4\x8daka definirao je podru\xc4\x8dja na kojima su, uz potporu UN-a, dvije strane sura\xc4\x91ivale tijekom prijelaznog razdoblja kako bi proces mirne reintegracije bio u potpunosti proveden. Sporazum je obuhvatio i uspostavu i obuku privremenih policijskih snaga te uspostavu normalnog funkcioniranja svih javnih slu\xc5\xbebi, gradnju povjerenja me\xc4\x91u etni\xc4\x8dkim zajednicama, po\xc5\xa1tivanje me\xc4\x91unarodno priznatih ljudskih prava i temeljnih sloboda, povrat imovine oduzete nezakonitim postupcima ili nadoknadu \xc5\xa1tete i sl._NEWLINE_Za implementaciju Erdutskog sporazuma bila je zadu\xc5\xbeena misija Ujedinjenih naroda UNTAES (United Nations Transitional Administration in Eastern Slavonia, Baranja and Western Sirmium) - Prijelazna uprava za isto\xc4\x8dnu Slavoniju, Baranju i zapadni Srijem, koja je inaugurirana Rezolucijom 1037. Vije\xc4\x87a sigurnosti UN-a od 15. sije\xc4\x8dnja 1996. godine. Vije\xc4\x87e sigurnosti UN-a donijelo je 19. prosinca 1997.Rezoluciju 1145 kojom daje potporu zavr\xc5\xa1etku mandata misije UNTAES-a u predvi\xc4\x91enom roku, a 15. sije\xc4\x8dnja 1998. zavr\xc5\xa1ila je misija UNTAES-a i mirna reintegracija, odnosno vra\xc4\x87anje cjelokupnog teritorija Republike Hrvatske u njezin ustavno-pravni poredak.'